નિફ્ટી 10,500માં કોલ રાઇટિંગ અને 10,000ના પુટમાં રાઇટિંગને જોતાં આગામી દિવસોમાં બજારની રેન્જ 10,000થી 10,500ની રહેવાની ધારણા મૂકવામાં આવે છે. બેન્ક નિફ્ટીમાં 25,500ના કોલ ઓપ્શનમાં રાઇટિંગને ધ્યાનમાં લેતા નિફ્ટી માટે પણ હાલમાં આ સ્તર કુદાવવું મુશ્કલે જણાય છે. આગામી મહિને બે રાજ્યમાં આવી રહેલી ચૂંટણીની સાથે બજારમાં વોલેટિલીટીમાં નોંધપાત્ર વૃધ્ધિ થઈ છે તો રોકાણકારો પણ બજારથી દૂર રહેવામાં શાણપણ સમજી રહ્યા હોવાથી બજારની માર્કેટ બ્રેડથ પણ નબળાઈ સૂચવે છે. વધનાર 824 શેરો સામે 1774 ઘટનાર શેરો હતા. બ્રોડબેઇઝ આંક જેવા કે મિડ કેપ 99 અને સ્મોલ કેપ આંક 278 પોઇન્ટ ઘટ્યા હતા. વર્ષની ઊંચી 37 કંપનીઓ સામે નીચી સપાટીએ ગબડનાર શેરો 225 હતા. સેક્ટોરલ આંકમાં એનર્જી સૌથી વધુ 3 ટકા તૂટ્યો હતો જે રિલાયન્સમાં આવેલી ઝડપી નરમાઇને આભારી હતો. રિલાયન્સ 3.56 ટકા ઘટીને 1,062.45 બંધ રહ્યો હતો જે છેલ્લા ત્રણ મહિનાની સૌથી નીચી સપાટી હતી. આ ઉપરાંત ઇન્ડસ્ટ્રીઝ 1.2 ટકા, આઇટી 0.7 ટકા, ટેલિકોમ 0.6 ટકા, કેપિટલ ગુડ્ઝ 0.6 ટકા, કન્ઝયુમર ડ્યુરેબલ 1.3 ટકા, મેટલ 0.7 ટકા, ઓઇલ એન્ડ ગેસ 2.4 ટકા અને રિયલ્ટી આંક 0.6 ટકા ઘટ્યા હતા. સેન્સેક્સ શેરોમાં સૌથી વધુ ઘટનાર શેરોમાં ઇન્ડ્સઇન્ડ બેન્ક સામે વધવામાં આઇસીઆઇસીઆઈ બેન્ક મોખરે હતો.